
BIROULUI  PERMANENT

AL

CAMEREI DEPUTAŢILOR

  

Vă înaintăm, alăturat, RAPORTUL COMUN asupra propunerii legislative pentru modificarea Legii 215 din 2001 a administraţiei publice locale, republicată în Monitorul Oficial al României, Partea I, nr. 123 din 20 februarie 2007, trimisă Comisiei pentru administraţie publică şi amenajarea teritoriului şi Comisiei juridice, de disciplină şi imunităţi, cu adresa nr. Pl- x 654 din 3 februarie 2014 şi înregistrată cu nr. 4c-6/9 din 4 februarie 2014, respectiv cu nr. 4c-11/1639 din 4 februarie 2014.
     În raport cu obiectul şi conţinutul său, propunerea legislativă face parte din categoria legilor organice.
 PREŞEDINTE,                                            VICEPREŞEDINTE,

         Marin ALMĂJANU                                      Ciprian Nicolae NICA

RAPORT  COMUN
asupra propunerii legislative pentru modificarea Legii 215 din 2001 a administraţiei publice locale, republicată în Monitorul Oficial al României, Partea I, nr. 123 din 20 februarie 2007

  În conformitate cu prevederile art. 95  din Regulamentul Camerei Deputaţilor, republicat, cu modificările şi completările ulterioare, Comisia pentru administraţie publică şi amenajarea teritoriului  şi Comisia juridică, de disciplină şi imunităţi au fost sesizate spre dezbatere, în fond, cu propunerea legislativă pentru modificarea Legii 215 din 2001 a administraţiei publice locale, republicată în Monitorul Oficial al României, Partea I, nr. 123 din 20 februarie 2007,  trimisă cu adresa nr. Pl x – nr. 654 din 3 februarie 2014 şi înregistrată cu nr.  4c-6/9 din 4 februarie 2014 şi cu  nr. 4C-11/1639 din 4 februarie 2014.
 Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este primă Cameră sesizată.
Consiliul Legislativ, prin avizul nr. 1551 din 23 decembrie 2013, a avizat favorabil, cu observaţii şi propuneri, iniţiativa legislativă.
Guvernul României a transmis un punct de vedere, cu nr. 954/DRP din 6 februarie 2014, prin care nu susţine adoptarea iniţiativei legislative.

Propunerea legislativă are ca obiect de reglementare modificarea Legii administraţiei publice locale nr. 215/2001, republicată, cu modificările şi completările ulterioare, în sensul prevederii suspendării de drept a mandatului de consilier local, respectiv de primar, în cazul condamnării pentru anumite tipuri de infracţiuni.


 Membrii Comisiei juridice, de disciplină şi imunităţi şi membrii Comisiei pentru administraţie publică şi amenajarea teritoriului  au examinat proiectul de lege în şedinţe separate. Membrii Comisiei pentru administraţie publică şi amenajarea teritoriului au dezbătut iniţiativa legislativă în şedinţa din 18 februarie 2014. Din numărul total de 25 membri ai Comisiei pentru administraţie publică şi amenajarea teritoriului au participat la dezbateri 22 deputaţi. Membrii Comisiei juridice, de disciplină şi imunităţi au dezbătut propunerea legislativă în şedinţa din 18 februarie 2014. 

 La dezbateri au fost prezenţi 24 deputaţi, din totalul de 26 de membri ai Comisiei juridice, de disciplină şi imunităţi.

Cu ocazia dezbaterilor s-a constatat că textul propunerii legislative generează probleme de interpretare ajungând la ideea potrivit căreia, în ipoteza condamnării definitive, are loc o suspendare a mandatului, fapt care contravine prevederilor art. 9 alin. (2) lit., f) (în cazul consilierilor locali) şi ale art. 15 alin. (2) lit. e) (pentru primari şi preşedinţi de consilii judeţene) din Legea nr. 393/2004 privind Statutul aleşilor locali, cu modificările şi completările ulterioare, care prevăd că în această situaţie intervine încetarea de drept a mandatului. Apreciem astfel că, dacă modificările propuse vor fi adoptate, vor exista 2 reglementări contradictorii (respectiv cele din Legea nr. 215/2001 şi cele din Legea nr. 393/2004). În aceste condiţii, în practică va fi dificil de stabilit care dispoziţii se vor aplica în cazul unei condamnări - cele din Legea nr. 393/2004 (care stabilesc că în cazul condamnării, prin hotărâre judecătorească rămasă definitiv, la o pedeapsă privativă de libertate, „calitatea de consilier local sau de consilier judeţean încetează de drept, înainte de expirarea duratei normale a mandatului) sau cele din Legea nr. 215/2001 (care în varianta propusă de iniţiatori ar duce la suspendarea mandatului în cazul unei condamnări).

În urma dezbaterilor, membrii celor două Comisii au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea Legii 215 din 2001 a administraţiei publice locale, republicată în Monitorul Oficial al României, Partea I, nr. 123 din 20 februarie 2007

În raport cu obiectul şi conţinutul reglementării, propunerea legislativă face parte din categoria legilor organice.

                   PREŞEDINTE,                                    VICEPREŞEDINTE,

                Marin ALMĂJANU                              Ciprian Nicolae NICA
          SECRETAR,                                                   SECRETAR,

              Ioan Marcel CIOLACU                        Theodor-Cătălin NICOLESCU

Consilier parlamentar,                                                           Consilier parlamentar,
                            Alina Tănase                                                                            Paul Şerban                                     

